護級有部署 鄭俊偉呢匹底分馬鎖定四班W
2024年04月29日 15:35
東網電視
更多新聞短片
「長發」今戰為鄭俊偉爭取重要護級頭馬。
正式踏入餘下兩個半嘅月嘅護級日子,仍有希望留低嘅鄭俊偉,由於上星期贏咗「勁叻仔」,已經用咗五班2W限額,計埋手頭計數嘅9W,依家仲要力爭5場四班或以上頭馬,先至可以上岸。
睇番星期三嘅嘅部署,鄭俊偉五班賽亦有隻「威力星」實力分子,縱使勝出,護級頭馬都唔計數,唯有寄望其餘參戰馬,屢熱屢敗嘅「富喜來」,今次換田泰安兼換配備,都係有心突破,而評40分寧留响四班作賽嘅「長發」,睇番米高嘅部署,喺護級之路上,絕對係靜靜起革命。
其實「長發」呢匹何良散倉寶藏,今季加盟後於四班仄試考驗,一再輸唔遠,依家落到四班底嘅40分,換着其他馬房,正常做法都會索性落五班大恰細,但對米高嚟講,就真係時不與我,既然五班再贏幾多都唔再計數,呢次安排「長發」捨五班谷草一哩,留於原班作賽,睇落好似話係留番個五班出賽位置畀「威力星」,但四班以上場合,先至係真正殺戮戰場。
今次「長發」留喺原班跑,最大優勢仲係比之前季內兩戰谷草一哩,今次對手弱咗好多,而馬匹狀態已經跑起晒,楊明綸繼續委以重位,面對呢場護級黃金機會,相信米高都唔會就咁錯過。